钦定古今图书集成/历象汇编/庶征典/第096卷
## 钦定古今图书集成/历象汇编/庶征典/第096卷

| 钦定古今图书集成 历象汇编 第九十六卷 |

| |

钦定古今图书集成历象汇编庶征典

第九十六卷目录

旱灾部纪事

旱灾部杂录

庶征典第九十六卷

《述异记》：“关中有金鱼神，云：‘周平王二年，十旬不雨，遣
祭天神。俄而生涌泉，金鱼跃出而雨降’。”

《史记·赵世家》：晋献公之十六年，伐霍、魏、耿，而赵夙为
将，伐霍。霍公求奔齐。晋大旱，卜之曰：“霍太山为祟。”使
赵夙召霍君于齐，复之以奉霍太山之祀。晋复穰。
《左传》僖公十有九年，卫人伐邢，以报菟圃之役。于是
卫大旱，卜有事于山川，不吉。甯庄子曰：“昔周饥，克殷
而年丰。今邢方无道，诸侯无伯，天其或者欲卫讨邢
乎？”从之。师兴而雨。

二十有一年夏，大旱，公欲焚巫、尫。臧文仲曰：“非旱备
也。修城郭，贬食省用，务穑劝分，此其务也，巫、尫何为？
天欲杀之，则如勿生；若能为旱，焚之滋甚。”公从之。是
岁也，饥而不害。

《韩非子十过篇》：晋平公使师旷奏《清征》。师旷曰：“清征
不如清角。”平公曰：“清角可得闻乎？”师旷曰：“君德薄，不
足以听之，听之将恐有败。”公曰：“寡人老矣，所好者音，
愿听之。”师旷不得已而鼓之。一奏有云从西方起；再
奏之，大风至，大雨随之，裂帷幕，破俎豆，堕廊瓦。坐者
散走。平公恐惧，伏于廊室。晋国大旱，赤地三年，平公
之身遂癃病。

《左传》昭公十六年九月，大雩，旱也。郑大旱，使屠击、祝
款、竖柎有事于桑山，斩其木，不雨。子产曰：“有事于山，
蓺，山林也，而斩其木，其罪大矣。”夺之官邑。

《庄子》：宋景公时，大旱三年，卜之，以人祀乃雨。公下堂
顿首曰：“吾所以求雨者为人，今杀人，不可，将自当之。”
言未卒，天大雨方千里。

《孔子家语》孔子在齐，齐大旱，春饥。景公问于孔子曰：
“如之何？”孔子曰：“凶年则乘驽马，力役不兴，驰道不修，
祈以币玉，祭祀不悬，祀以下牲。此贤君自贬以救民
之礼也。”

《晏子》，齐大旱逾时，景公召群臣问曰：“天不雨久矣，民
且有饥色，吾使人卜云，祟在高山广水，寡人欲少赋
敛，以祠灵山，可乎？”群臣莫对。晏子进曰：“不可，祠此无
益也。夫灵山固以石为身，以草木为发，天久不雨，发
将焦，身将热，彼独不欲雨乎？祠之无益。”公曰：“不然，吾
欲祠河伯可乎？”晏子曰：“不可。河伯以水为国，以鱼鳖
为民。天久不雨，泉将下，百川竭，国将亡，民将灭矣。彼
独不欲雨乎？祠之何益？”景公曰：“今为之奈何？”晏子曰：
“君诚避宫殿暴露，与灵山河伯共忧，其幸而雨乎？”于
是景公出野居，暴露三日，天果大雨，民尽得种时。景
公曰：“善哉，晏子之言，可无用乎？其维有德。”

《礼记·檀弓》：“岁旱，穆公召县子而问然，曰：‘天久不雨，吾
欲暴尫而奚若’？”曰：“天则不雨，而暴人之疾，子虐，毋乃
不可与！”“然则吾欲暴巫而奚若？”曰：“天则不雨，而望之
愚妇人，于以求之，毋乃已疏乎！”“徙市则奚若？”曰：“天子
崩，巷市七日；诸侯薨，巷市三日。”“为之徙市，不亦可乎？”
《庄子》：“梁君出猎，见白雁群，君欲射之。道有行者，骇之。
君怒，欲射行者。其御公孙龙下车抚矢曰：‘昔先公时，
大旱三年，卜之，以人祠乃雨。公下堂顿首曰：‘吾所以
求雨，为民也，吾自当之’。言未卒而天大雨方千里者
何？德于天而惠于民也。今君王以白雁而欲杀人乎’？”
《汉书·郊祀志》：“元封三年夏，旱。公孙卿曰：‘黄帝时封则
天旱，乾封三年，上乃下诏曰：‘天旱意《乾封》乎？其令天
下尊祠灵星焉’’。”

《食货志》：桑弘羊爵左庶长，是岁小旱，上令百官求雨，
卜式言曰：“烹弘羊，天乃雨。”

《于定国传》：“定国父于公为县狱史，郡决曹决狱平。东
海有少妇少寡，养姑甚谨，姑欲嫁之不肯。姑谓邻人
曰：‘孝妇事我勤苦，哀其无子守寡我老，累其芳年，奈
何’？姑遂自经。姑女告孝妇杀其母，吏捕验治，妇诬服，
太守竟论杀孝妇。郡中枯旱三年。后太守至，卜筮其
故。于公曰：‘孝妇不当死，前太守强断之，咎在是乎’。于”
是太守杀牛祭孝妇冢，表其墓。天立大雨，

《高获传》：“获字敬公，汝南新息人也，三公争辟不应。后
太守鲍昱请获，既至门，令主簿就迎，主簿曰：‘但使骑
吏迎之’。获闻之即去。昱遣追请获，获顾曰：‘府君但为
主簿所欺，不足与谈’。遂不留。时郡境大旱，获素善天
文，晓遁甲，能役使鬼神。昱自往问何以致雨，获曰：‘急
罢三郡督邮，明主当自北出，到三十里亭雨可致也’。”
昱从之，果得大雨《汝南先贤传》：永平十三年，楚王英谋为逆事，互相牵
引，拘系者千馀人，三年而狱不决，坐掠幽而死者百
馀人。天用灾旱，赤地千里。袁安拜楚郡太守，即控辔
而行。既到决狱事，人人具录其辞状，本非首谋，为主
所引，应时理遣，一旬之中，活千人之命。其时甘露滂
霈，岁大稔。

《东观汉记》：百里嵩字景山，为徐州刺史。境遭旱，出巡
处甘雨辄澍。东海祝其合乡等三县父老诉曰：“人等
是公，百姓独不邀降。”乃回赴之，雨随车而下。

谢承《后汉书》，“章和元年，有诏以郑弘为太尉。时旱，朝
廷百僚皆暴请雨，夏炎热，小雨，郡官即还舍，弘弥日
不旋，大雨注，稼穑遂丰。”

《后汉书杨厚传》：“厚父统，善天文推步之数。建初中，为
彭城令。一州大旱，统推阴阳消伏县界蒙泽，太守宗
湛使统为郡求雨，亦即降澍。自是朝廷灾异，多以访
之。”

《戴封传》：“封为西华令，其年大旱，封祷请无获，乃积薪
坐其上以自焚，火起而大雨暴至，于是远近叹服。”
《张奋传》：“奋代刘芳为司空，时岁灾旱，祈雨不应，乃上
表曰：比年不登，人用饥匮，今复久旱，秋稼未立，阳气
垂尽，岁月迫促。夫国以民为本，民以谷为命，政之急
务，忧之重者也。臣蒙恩尤深，受职过任，夙夜忧惧，章
奏不能叙心。愿对中常侍疏奏。”即时引见，复口陈时
政之宜。明日，和帝召太尉、司徒走洛阳狱录囚徒，收
洛阳令陈歆，即大雨三日。

《曹褒传》：“褒出为河内太守，时春夏大旱，粮谷踊贵。褒
到，乃省吏并职，退去奸残。澍雨数降，其秋大熟，百姓
给足，流冗皆还。”

《周嘉传》：“嘉从弟畅为河南尹。永初二年夏旱，久祷无
应。畅因收葬洛阳傍客死骸骨，凡万馀人，应时澍雨。”
《东观汉记》：“顺帝阳嘉元年，立顺烈皇后。是时自冬至
春不雨。尊后之日，嘉注沾渥。”

《长沙耆旧传》：太尉刘寿，顺帝时为洛阳令。岁时亢旱，
天子祈雨不得，寿暴身阶庭，告诚引罪，自晨至中，紫
云沓起，甘雨登降。人为之歌曰：“天久不雨，蒸人失所。
大王自出，祝令特苦。精符感应，滂沱下雨。”

《水经注长沙耆旧传》云：“祝良为洛阳令，岁时亢旱，良
乃曝身阶庭，告诚引罪。自晨至午，紫云沓起，甘雨登
降。”

《后汉书孟尝传》：“尝字伯周，会稽上虞人也。其先三世
为郡吏，并仗节死难。尝少修操行，仕郡为户曹史。上
虞有寡妇，至孝养姑。姑年老寿终，夫女弟先怀嫌忌，
乃诬妇厌苦供养，加鸩其母，列讼县庭。郡不加寻察，
遂结竟其罪。尝先知枉状，备言之于太守，太守不为
理。尝哀泣外门，因谢病去，妇竟冤死。自是郡中连旱”
二年，祷请无所获。后太守殷丹到官，访问其故，尝诣
府具陈寡妇冤诬之事，因曰：“昔东海孝妇，感天致旱，
于公一言，甘泽时降。宜戮讼者，以谢冤魂。庶幽枉获
申，时雨可期。”丹从之，即刑讼女而祭妇墓。天应澍雨，
谷稼以登。

谢承《后汉书》：“爰延转议郎。徐州遭旱，延使持节到东
海请雨，澍雨与京师同日俱霈，还拜五官中郎将。
周畅性仁慈，为河南尹。夏旱，久祷无应，因收藏洛城
傍客死骸骨万馀人，应时澍雨，岁乃丰稔。”

《后汉书。费长房传》：东海君来见葛陂君，因淫其夫人。
于是长房劾系之。三年而东海大旱。长房至海上，见
其人请雨，乃谓之曰：“东海君有罪，吾前系于葛陂，今
方出之，使作雨也。”于是雨立注。

《谅辅传》：“辅字汉儒，广汉新都人也。仕郡为五官掾，时
夏大旱，太守自出祈祷山川，连日而无所降，辅乃自
暴庭中，慷慨咒曰：‘辅为股肱，不能进谏纳忠，荐贤退
恶，和调阴阳，承顺天意，至令天地否隔，万物焦枯，百
姓喁喁，无所诉告，咎尽在辅。今郡太守改服责己为
民祈福，精诚恳到，未有感彻，辅今敢自祈请，若至日
中不雨，乞以身塞无状’。”于是积薪柴，聚茭茅以自环，
构火其旁，将自焚焉。未及日中时，而天云晦合，须臾
澍雨，一郡沾润。世以此称其至诚。

《山西通志》：“汉石锺真人，芮城人，隐于北山石室中。一
日有野鹿入洞，昼则恣食水草，夜则入洞同宿。及来
京，鹿行李随之。一夕梦神人告曰：‘仙籍有汝名字，又
赠汝符职，当行雨。此鹿即龙也。今天下大旱，收榜祷
雨。既觉惊异，乃如言收榜，入静室中，焚香默祷，俄然
云布，远近霑足’。”

《益都耆旧传》：“赵瑶为阆中令，时西州遭旱，瑶率掾吏
斋戒于灵星池，归咎自责，稽首流血，应时大雨。”
《搜神记》：“孙策欲渡江袭许，与于吉俱行。时大旱，所在
熇厉，催诸将士使速引船，或身自早出督切，见将吏
多在吉许，策因此激怒，言吾为不如于吉耶而先趋
附之。便收吉至，呵问之曰：‘天旱不雨，道涂艰涩，不时
得过，故自早出。而卿不同忧戚，安坐船中，作鬼物态，
败吾部伍。今当相除，令人缚置地上，暴之使请雨。若能感天日中雨者，当原赦。不尔，行诛’。”俄而云气上蒸，
肤寸而合。比至日中，大雨总至，溪涧盈溢。将士喜悦，
以为吉必见原，并往庆慰。策遂杀之。将士哀惜，共藏
其尸。天夜忽更兴云覆之，明旦往视，不知所在。
《蜀志简雍传》：“先主拜雍昭德将军。时天旱，禁酒酿者。
有刑吏于人家索得酿具，论者欲令与作酒者同罚。
雍与先主游观，见一男女行道，谓先主曰：‘彼人欲行
淫，何以不缚’？先主曰：‘卿何以知之’？雍对曰：‘彼有其具，
与欲酿者同’。先主大笑，而原欲酿者。”

《魏志毛玠传》：“魏国初建，为尚书仆射，复兴选举，有白
玠者，出见黥面反者，其妻子没为官奴婢。玠言曰：‘使
天不雨者，盖此也’。太祖大怒，收玠付狱。大理锺繇诘
玠曰：‘自古圣帝明王，罪及妻子。《书》云：‘左不共左，右不
共右，予则拏戮’。女司寇之职，男子入于罪隶，女子入
于舂槀。汉律，罪人妻子没为奴婢黥面。汉法所行，黥’”
墨之刑，存于古典。今真奴婢，祖先有罪，虽历百世，犹
有黥面供官，一以宽良民之命，二以宥并罪之辜。此
何以负于神明之意，而当致旱？案《典谟》：“急恒寒若，舒
恒燠若”，宽则亢阳，所以为旱。玠之吐言，以为宽邪？以
为急也。急当阴霖，何以反旱？成汤圣世，野无生草；周
宣令主，旱魃为虐。亢旱以来，积三十“年，归咎黥面，为
相值不？卫人伐邢，师兴而雨，罪恶无惩，何以应天？”玠
讥谤之言，流于下民，不悦之声，上闻圣听。玠之吐言，
势不独语。时见黥面凡为几人黥面奴婢所识知耶？
何缘得见？对之叹言，时以语谁见？答云：“何以何日月，
于何处所，事已发露，不得隐欺。”具以状对。玠曰：“臣垂
龆执简，累勤取官，职在机近，人事所窜，属臣以私，无
势不绝，语臣以冤，无细不理。人情淫利，为法所禁。法
禁于利，势能害之。青蝇横生，为臣作谤。臣不言，此无
有。时人说臣此言，必有征要。乞蒙宣子之辨，而求王
叔之对。”时桓阶、和洽进言救玠，玠遂免黜，卒于家。
《世说》补管公明，过清河时适大旱，太守问何当有雨，
公明曰：今夕当大雨。至日向暮，了无云气，众人并讙
嗤公明言树中已有少女微风，阴鸟和鸣，若少女反
风，阴鸟乱翔，其应至矣。须臾，云气四起，大雨倾注。
《晋书·袁甫传》：“甫转淮南国大农，郎中令石珩问甫曰：
‘卿名能辨，岂知寿阳以西何以恒旱？寿阳以东何以
恒水’？甫曰：新平彊吴，美宝皆入，志盈心满，用长”欢娱，
故致旱。

《束晳传》：“晳字广微，与兄璆俱知察孝廉，举茂才，皆不
就。璆娶石鉴从女，弃之，鉴以为憾，讽州郡公府不得
辟，故晳等久不得调。太康中，郡界大旱，晳为邑人请
雨，三日而雨注，众为晳诚感，为作歌曰：‘束先生，通神
明，请天三日甘雨零。我黍以育，我稷以生。何以酬之，
报束长生’。”

《佛图澄传》：“石季龙倾心事澄，时天旱，季龙遣其太子
诣临漳西滏口祈雨，久而不降，乃令澄自行。即有白
龙二头降于祠所。其日大雨，方数千里。”

《冉闵载记》：“慕容儁送闵龙城，斩于遏陉山。山左右七
里，草木悉枯，蝗虫大起，五月不雨，至于十二月。儁遣
使者祀之，谥曰‘武悼天王。其日大雪，是岁永和八年
也’。”

《莲社高僧传》：“慧远法师，寻阳亢旱，师诣池侧读《龙王
经》，忽有神蛇从池而出，须臾大雨，岁竟有秋。”

《南史梁宗室传》：安成康王秀，文帝第七子也。秀子推，
普通六年，以王子封南浦侯，历淮南、晋陵、吴郡太守。
所临必赤地大旱，吴人号“旱母焉。”

始兴忠武王憺文帝第十一子也。为都督荆州刺史
天监四年荆州大旱憺使祠于天井有巨蛇长二丈
出绕祠坛俄而注雨岁大丰。

《北史裴叔业传》：叔业兄子粲，孝武初出为骠骑大将
军、胶州刺史。属时亢旱，土人劝令祷于海神。粲惮违
众人，乃为祈请，直据胡床，举杯曰：“仆白君。左右云：前
后例皆拜谒。”粲曰：“五岳视三公，四渎视诸侯，安有方
伯致礼海神？”卒不肯拜。

《魏书礼志》：“立太祖庙于白登山，岁一祭，具太牢，帝亲
之。亦无常月，兼祀皇天上帝，以山神配，旱则祷之，多
有效。”

《周书达奚武传》：“武之在同州也，时属天旱，高祖敕武
祀华岳。岳庙旧在山下，常所祷祈，武谓僚属曰：‘吾备
位三公，不能燮理阴阳，遂使盛农之月，久绝甘雨。天
子劳心，百姓惶惧，沗寄既重，忧责实深，不可同于众
人，在常祀之所，必须登峰展诚，寻其灵奥。岳既高峻，
千仞壁立，岩路崄绝，人迹罕通。武年逾六十，唯将数’”
人，攀藤援枝，然后得上。于是稽首祈请，陈百姓恳诚。
晚不得还，即于岳上藉草而宿，梦见一白衣人来，执
武手曰：“快辛苦，甚相嘉尚。”武遂惊觉，益用祇肃。至旦，
云雾四起，俄而澍雨，远近霑洽。高祖闻之，玺书劳武
曰：“公年尊德重，弼谐朕躬，比以阴阳𠍴序，时雨不降，
命公求祈，止言庙所，不谓公不惮危”险，遂乃远陟高
峰。但神道聪明，无幽不烛，感公至诚，甘泽斯应。闻之嘉赏，无忘于怀。今赐公杂彩百疋，公其善思嘉猷，匡
朕不逮。念“坐而论道”之义，勿复更烦筋力也。

《于翼传》：“建德二年，出为安随等六州五防诸军事，安
州总管。时属大旱，涢水绝流。旧俗每逢亢阳，祷白兆
山祈雨。高祖先禁群祀，山庙已除，翼遣主簿祭之，即
日澍雨霑洽，岁遂有年。民庶感之，聚会歌舞，颂翼之
德。”

《唐书田仁会传》：仁会为平州刺史，岁旱，自暴以祈，而
雨大至，谷遂登。人歌曰：“父母育我兮田使君，挺精诚
兮上天闻。中田致雨兮山田云，仓廪实兮礼义申，愿
君常在兮不患贫。”五迁胜州都督。

《独异志》：“唐天后朝，处士孙思邈居于嵩山修道，时大
旱，有敕选洛阳德行僧徒数千百人，于天宫寺讲《人
王经》，以祈雨泽。有二人在众中，须眉皓白。讲僧昙林
遣人谓二老人曰：‘罢后可过一院’。既至，问其所来，二
老人曰：‘某伊洛二水龙也。闻至言，当得改化’。林曰：‘讲
经祈雨，二圣知之乎’？答曰：‘安得不知，然雨者须天符
乃能致之，居常何敢自施也’？”林曰：“为之奈何？”二老曰：
“有修道人以章疏闻天，因而滂沱，某可力为之。”林乃
入启。则天发使嵩阳，召思邈内殿飞章。其夕天雨大
降，思邈亦不自明，退诣讲席，语林曰：“吾修心五十年，
不为天知，何也？”因请问二老，二老答曰：“非利济生人，
岂得升仙。”于是思邈归蜀青城山，撰《千金方》三十卷，
既成而白日冲天。

《唐书裴漼传》：“漼进中书舍人。睿宗造金仙、玉真二观，
时旱甚，役不止，漼上言：春夏毋聚大众，起大役，不可
兴土功，妨农事。若役使乖度，则有疾疫水旱之灾，此
天人常应也。今自冬徂春，雨不时降，人心憔然莫知
所出，而土木方兴，时暵之孽，职为此发。今东作云始，
丁壮就功，妨多益少，饥寒有渐。”《春秋》庄公三十一年
“冬不雨，是时岁三筑台。僖公二十一年夏大旱，是时
作南门。陛下以四方为念，宜下明制，令二京营作，和
市木石，一切停止。有如农桑失时，户口流散，虽寺观
营立，能救饥寒敝哉？”不报。

《柳氏旧闻》：元宗常幸东都，天大旱且暑。时圣善寺有
天竺干僧无畏，号三藏，善召龙致雨之术。上遣高力
士疾召无畏请雨，无畏奏曰：“今旱数当然耳，召龙必
兴烈风雷雨，适足暴物，不可为之也。”上强使之曰：“人
苦暑疾，虽暴风疾雷，亦足快意。”无畏不得已，乃奉诏。
有司为陈请雨之具，幡像俱备，无畏笑曰：“斯不足以
致雨。”悉命去之。独盛一钵水，以小刀搅旋之，胡言数
百祝水。须臾，有如龙状，其大类指，赤色，首啖水上，俄
复没于钵中。无畏复以刀搅水，顷之，白气自钵中兴，
如炉烟上数尺，稍稍引出讲堂外。无畏谓力士曰：“亟
去，雨至矣。”力士疾驰去，顾见白气疾起，自讲堂而西，
如一疋练。既而昏霾，大风雷霆而雨。力士才及天津
之南，风雨亦随马而至。驰至衢中，大树多拔。力士比
复奏，“衣尽霑湿。”

《唐语林》：颜鲁公真卿为监察御史，充河西陇右军试
覆屯交兵马使。五原旱，有冤狱，决乃雨，郡人呼“御史
雨。”

《册府元龟》：宝历二年十月，京兆尹刘栖楚奏：“术者数
之妙，苟利于时，必以救患。伏以前度甚雨，闭门得晴。
臣请今后每雨五日，即令坊市闭北门以禳诸阴，晴
三日便令尽开门，使启闭有常，永为定式。”从之。
《唐书·鲍防传》：防进礼部侍郎，封东海郡公。贞元元年，
策贤良方正，得穆质、裴复、柳公绰、归登、崔邠、韦绝、魏
弘简、熊执易等，世美防知人。时比岁旱，策问阴阳祲
沴，质对：“汉故事，免三公，卜式请烹弘羊。”指当时辅政
者。右司郎中独孤愐欲下质，防不许，曰：“使上闻所未
闻，不亦善乎！”卒置质高第。帝见策嘉之。

《崔宁传》：崔荛为陕虢观察使，不恤人疾苦。或诉旱者，
指庭树示之曰：“柯叶尚尔，何旱为？”即榜笞之，上下离
心。俄为军吏所执。

《马璘传》：璘为邠宁节度使，天大旱，里巷为土龙，聚巫
以祷。璘曰：“旱由政不修。”即命撤之。明日雨，岁大穰。
《裴谞传》：谞拜河东租庸盐铁使，时关辅旱，谞入计，帝
召至便殿，问榷酤利岁出内几内谞久不对。帝复问
曰：“臣有所思。帝曰：何邪？”谞曰：“‘臣自河东来，涉三百里，
而农人愁叹，谷菽未种。诚谓陛下轸念元元，先访疾
苦，而乃责臣以利。孟子曰：‘治国者仁义而已，何以利
为’？故未敢即对’。帝曰：‘微公言，朕不闻此’。”拜左司郎中。
《湖广通志》：“唐黄明远，睦州人，居澧州龙潭寺，善诵《度
人经》。每晚有一叟来听，经毕辄不见。一日叟跪告曰：
‘吾潢山潺水洞白龙也。有过见责上帝，藉托宅西小
池一年矣。旦夕荷君经功，令得解脱，复’”归故洞。明年
当大旱，有符篆一道，以酬君德，言已去。次年果旱，远
设坛祀祷，持符篆往洞取水归得大雨。是夕梦叟谓
曰：“今岁天旱，上帝敕闭江河溪洞。吾昨于官坡堰取
水，以应君求，毋再渎也。”觉视堰果涸。

《云南通志》：唐寿海姓周氏。唐时，南诏三年不雨，南诏王请天竺神僧白湖师祷之，云布无雨。师以竿拨云，
雨随竿注，不能遍及。师曰：“汝国必有圣人，盍往求之。”
或告南天祠有一僧时在内礼拜，王与师往诣，乃寿
海也。师因请于海，愿得雨救民。海曰：“昔汤旱七年，以
身代牺，六事自责，天乃雨。此人君有道格天之验。今
王杀及无辜，天地闭郁，不知悔罪，何从得雨？”王乃悔
惧，誓不虐民，已而果雨。

《十国春秋？吴越武肃王世家》：王姓钱，名镠，字具美，杭
州临安人也。唐大中六年二月十有六日生于邑临
水里。先是，邑中旱，县令命道士东方生起龙以祈雨。
生曰：“‘茅山前池中有龙起，必大异’。令乃止。明年复旱，
生乃指镠所居曰：‘池龙已生此家’。”时镠实诞数日矣。
马令《南唐书齐王景达传》：景达字子通，烈祖第四子，
元宗之母弟也。顺义四年旱，七月既望，雩祀得雨，景
达以是日生，因小字“雨师。”

《十国春秋·前蜀僧子朗传》：“高祖时，梁州大旱，祈祷无
验。子朗诣州言立能致雨。”乃具十石瓮贮水，身坐其
中，水灭顶者，凡三日而雨足。

《幸蜀记》：“王衍时，五月不雨，至九月，林木皆枯，赤地千
里。”“肥遗”，见《王氏开国记》，以肥遗为“毕鬼。”唐英按：肥遗，
蛇名，角上有火，见则大旱，非鬼也。

《册府元龟》：“少帝初为金吾上将军。天福三年，从高祖
幸大名，其年天旱，高祖遣祈雨白龙潭，焚请未罢，有
白龙见于潭中，是日澍雨尺馀，人甚异之。”

天福六年，初为太原节度使。赴任，晋阳大旱，帝入境，
谓宾从及左右曰：“吾始衣绣还乡，甚有德色。今一境
大旱，五稼将枯，岂非薄德寡祐而致是邪？”帝乃际地
设脯醴，望山川而祷曰：“某本生此地，滥鉴北方，朝廷
差来，不敢违旨。在上者无德而禄，甘速身殃；在下者
以食为天，难加众咎。愿兴云雨，以救焦劳。”洒泣致拜，
其日大雨，

《辽史杨佶传》：佶出为武定军节度使，境内亢旱，苗稼
将槁，视事之夕，雨泽霑足，百姓歌曰：“何以苏我，上天
降雨。谁其抚我，杨公为主。”

麈史、朝奉郎杜球言：永熙幸佛寺塔庙祷雨，至天庆，
三馆起居，因驻辇问曰：“天久不雨，奈何？”或对“天数”，或
对至诚，必有应。一绿衣少年越次对曰：“刑政不修故
也。”上颔之而行。归复驻辇，召绿衣者问状，对曰：“某所
守臣犯赃，法当配；宰相以亲，则不配；某所守臣犯赃，
不当死。”宰相以嫌，卒罪之。翌日，上为罢宰相，天即大
雨。“绿衣”者即寇莱公也。

《宋史郭贽传》：“贽知荆南府，府俗尚淫祀，属久旱，盛陈
祷雨之具。贽始至，命悉撤去，投之江，不数日大雨。”
《吴延祚传》：“‘延子元扆知定州，属岁旱，吏白召巫以土
龙请雨。元扆曰：巫本妖民，龙止兽也，安能格天？惟精
诚可以动天’。乃集道人设坛洁斋三日，百拜祈祷，澍
雨霑洽。”

《张士逊传》：士逊为射洪安抚使，至梓州，问属吏能否，
知州张雍曰：“射洪令第一也。”改襄阳令，为秘书省著
作佐郎，知邵武县，以宽厚得民。前治射洪，以旱祷雨
白崖山陆史君祠，寻大雨，士逊立庭中，须雨足乃去。
至是邵武旱，祷欧阳太守庙，庙去城过一舍，士逊彻
盖，雨霑足始归。

《闻见后录》：仁皇帝庆历年，京师夏旱，谏官王公素乞
亲行祷雨。帝曰：“太史言月二日当雨。”一日欲出祷，公
言是日不雨。帝问故，公曰：“陛下幸其当雨，以祷不诚
也。不诚不可动天，故知不雨。”帝曰：“明日祷雨醴泉观。”
公曰：“醴泉之近，犹外朝也，岂惮暑不远出耶？”帝每意
动则耳赤，耳已尽赤，厉声曰：“当西太乙宫。”公曰：“乞传
旨。”帝曰：“车驾出郊，不豫告卿，不知典故。”公曰：“国初以
虞非常，今久太平，预告百姓，但瞻望清光者众耳，无
虞也。”谏官故不扈从。明日，特召王公以从。日色甚炽，
埃雾涨天，帝玉色不怡。至琼林苑，回望西太乙宫，上
有云气如香烟起。少时，雷电雨甚，至，帝却逍遥辇，御
平辇，彻盖还宫。又明日，召公对，帝喜曰：“朕自卿得雨，
幸甚。”又曰：“昨即殿庭雨立百拜，焚生龙脑香十匕，近
至中夜，举体乃温。”公曰：“陛下事天当恭畏，然阴气足
以致疾，亦当慎。”帝曰：“念不雨，欲自以身为牺牲，何慎
也？”

《宋史吕夷简传》：夷简子公绰，为侍读学士，徙河阳，留
侍经筵。时久不雨，帝顾问何以致雨，曰：“狱久不决，即
有冤者，故多旱。”帝亲虑囚，已而大雨。

《富弼传》：弼同平章事，时久旱，群臣请上尊号及用乐，
帝不许。而以同天节契丹使当上寿，故未断其请。弼
言，“此盛德事，正当以此示之，乞并罢上寿。”帝从之，即
日雨。弼又上疏，愿益畏天戒，远奸佞，近忠良。帝手诏
褒答之。

麈史郑侠见荆公言青苗之害，不答。久之，得监在京
安上门。会大旱，自十一月至于三月，河东、河北、陜西
流民大入京师，与城外饥民市麻籸、麦麸为之糜，或
掘草根，采木实以食。侠上疏曰：“今天下忧苦，质妻鬻女，父子不保，拆屋伐桑，争货于市，输官籴米，皇皇不
给之状，绘为一图。此臣安上门日所见，百不及一。陛”
下观臣之图，行臣之言，十日不雨，乞斩臣以正欺罔
之罪。

《韩维传》：“维为学士承旨，入对帝曰：‘天久不雨，朕日夜
焦劳，奈何’？维曰：陛下忧闵旱灾，损膳避殿，此乃举行
故事，恐不足以应天变。当痛自责己，广求直言。退，又
上疏曰：近畿内诸县，督索青苗钱甚急，往往鞭挞取
足，至伐桑为薪，以易钱货。旱灾之际，重罗此苦。若夫
动甲兵，危士民，匮财用于荒裔之地，朝廷处之不疑，
行之甚锐，至于蠲除税租，宽裕逋负，以救愁苦之民，
则迟迟而不肯发。望陛下奋自英断，行之过于养人，
犹愈过于杀人也。”上感悟，即命维草诏求直言，其略
曰：“意者听纳不得于理与？狱讼非其情与？赋敛失其
节与？忠言谠论郁于上闻，而阿谀壅蔽以成其私者
众与？”诏出，人情大悦。有旨体量市易“免行利病，权罢
方田保甲。”是日乃雨。

《谈圃》：神宗时旱，一西僧咒水，金明池云气蔽水，加黑
僧云：“罗叉神灾劫重战退天神，不令下雨，但可于某
日内东门降雨数点而已。”果如其言。

张日用知德清军，大旱，民有争水者，日用曰：“今为汝
借水三寸，三日内还汝。”乃于水中刻表为记。日用诣
一庙，为文具述借水事，立庙中以俟。即日大雨，夜人
视其表，果及三寸而止。

《春渚纪闻》：李右辖公素，大观间公自工部郎中出典
泗州，是岁淮甸久不雨，至于苗谷焦垂。郡幕请以常
例启建道场，祷于僧伽之塔。公曰：“唯容作施行。”郡民
悯雨之心，晨夕为迟，而至旬日，略无措置事件，至父
老扣马而请及怨讟之言，盈于道路。往来亲旧与僚
属乘间委曲言者再三。公但笑答曰：“某忝领郡寄，凶
旱，在某之不德，无日不念也，且容更少处之。”一日晨
起视事毕，呼郡吏：“只今告报塔下，具佛盘，启建请雨
道场。”仍报郡官，俱诣行香，且各令从人具雨衣从行。
一郡腹诽，以为狂率。既至塔下，焚香致敬讫，复令具
素饭，留郡官就食，待雨而归。饭罢，烈日如焚，公再率
郡寮诣僧伽前炷香默祷者久之，休于僧寺。须臾，雷
起南山，甘泽倾注，举郡欢呼，集香花迎拥公车，还郡
而散。一雨三日，千里之外，蒙被其泽。时郡倅曾绂师，
郡官密以前日公漫不省众请而一出，便致霈泽，如
宿约者何谓也？公徐语之曰：“某自两月前，意念天久
不雨，必有秋田之害，即于治事厅后，斋居饭素，取僧
伽像严洁致供，晨夕”祈祷，非不尽诚。前夕忽梦僧伽
见过其言：“上帝以此方之民，罪罚至重，敕龙锁水。老
僧晨夕享公诚祷，特于帝前以公罪己忧岁之心陈
于帝。今已得请，来日幸下访，当以随车为报也。”某拜
谢再三，既觉知普照王非欺我者，遂决意帅诸公同
诣塔下，焚祷俟之，无他异也。

《宋史杜常传》：“常以龙图阁学士知河阳军，苦旱，及境
而雨。”

《林灵素传》：京师大旱，命灵素祈雨，未应。蔡京奏其妄。
上密召灵素曰：“朕诸事一听卿，且与祈三日大雨，以
塞大臣之谤。”灵素请急召建昌军南丰道士王文卿，
乃神霄甲子之臣兼雨部，与之同告上帝。文卿既至，
执简敕水果得雨三日。上大喜，赐文卿神霄凝神殿
侍宸。

《画墁录》：李氏所居，一日大雨，有物堕庭中，如马台状，
乃一皮悫头也，垢腻寸馀，蛇蜴出入，臭闻十馀步。李
氏子欲焚之，长老曰：“不可”，然雷鸣不去，在屋上丈馀，
观者不少。众观之，少间，黑云如墨下庭中，遂失去。
《宋史尢袤传》：袤迁枢密院正兼左谕德，轮对，又申言
民贫兵怨者甚切。夏旱，诏求阙失。袤上封事，大略言：
“天地之气，宣通则和，壅遏则乖；人心舒畅则悦，抑郁
则愤。催科峻急而农民怨，关征苛察而商旅怨，差注
留滞而士大夫有失职之怨，廪给朘削而士卒有不
足之怨；奏谳不时报而久系囚者怨；幽枉不获伸而
负累者怨；强暴杀人，多特贷命，使已死者怨；有司买
纳不即酬价，负贩者怨。人心抑郁，所以感伤天和者，
岂特一事而已。方今救荒之策，莫急于劝分。输纳既
多，朝廷吝于推赏。乞诏有司检举行之。”

《贤奕编》：绍兴乙卯，以旱祷雨，谏议大夫赵霈上言：“自
来祈祷断屠，止禁猪羊，今后请并禁鹅鸭。”时胡致堂
在西掖，见之笑曰：“可谓鹅鸭谏议矣。闻虏中有龙虎
大王，当以鹅鸭谏议当之。”

《宋史章谊传》：谊知温州，连岁大旱，米斗千钱。谊用刘
晏招商之法，置场增值以籴，米商辐辏，其价自平。
《刘珙传》：珙同知枢密院事。上尝以久旱，斋居祷雨，一
夕而应。珙进言曰：“陛下诚心感格，其应如响，天人相
与之际，真不容发，隐微纤芥之失，其应岂不亦犹是
乎？臣愿益谨其独。”上竦然称善。

《齐东野语》：阜陵在位，上庠月书前列试卷，时经御览。
辛丑大旱，七月，私试闵雨，有志乎民。赋魁刘大誉第六韵云：“雨旸固自于天，感召岂有所主。倘燮调得人，
则斯可有节，而聚敛无度，则亦能不雨。此或未明，闵
之何补？”不见商霖未作，相傅说于高宗；汉旱欲苏，烹
弘羊于孝武。未几赵温叔罢相。

孝宗时，尝秋旱，上问执政：“祷雨于天地宗庙社稷，合
用牲否”周益公奏：“止用酒脯币帛。”上曰：“《云汉诗》云：‘靡
神不举，靡爱斯牲’。则是合用牲矣。可更与礼官等考
订之。”

《宋史赵方传》：“方知随州，南北初讲和，旱蝗相仍，方亲
走四郊以祷，一夕大雨，蝗尽死，岁大熟。”

《蔡洸传》：洸以户部镇总领淮东军马钱粮，知镇江府。
会西溪卒移屯建康，舳舻相衔。时久旱，郡民筑阪潴
水灌溉，漕司檄郡决之。父老泣诉，洸曰：“吾不忍获罪
百姓也。”却之。已而大雨，漕运通，岁亦大熟。民歌之曰：
“我潴我水，以灌以溉，俾我不夺，蔡公是赖。”

《黄干传》：干知安庆府，请城安庆以备战守。是岁大旱，
干祈辄雨，或未出，晨兴登郡阁，望潜山再拜，雨即至。
《张洽传》：洽运判池州狱，有张德修者，误蹴人以死，狱
吏诬以故杀。洽讯而疑之，请再鞫守，不听。会提点常
平袁甫至，时方大旱祷不应。洽言于甫曰：“汉、晋以来，
滥刑而致旱，伸冤而得雨，载于方册可考也。今天大
旱，焉知非由德修事乎？”甫为阅款状于狱，德修遂从
徒罪。复白郡，请蠲征税，宽催科，以召和气。守为宽税，
三日果大雨，民甚悦。

《委巷丛谈》：西湖虽有山泉，而大旱之岁亦尝龟坼。宋
嘉熙庚子，西湖水涸，茂草生焉，官司祈雨无应，李霜
涯戏作一词云：“平湖千顷生芳草，芙蓉不照红颠倒。
东坡道，波光潋滟晴偏好。”逻者廉捕之，遁不知所往。
《金史移剌温传》：温移镇武定，岁旱，温割指以血沥酒
中，祷而酹之，既而雨霑足，由是岁熟，人以为至诚之
感云。

《宗室传》：“衷授代州宣锐军都指挥使。岁旱，州委祷雨
于五台灵潭，步致其水，雨随下，人为刻石纪之。”
《内族襄传》：“襄拜司空，领左丞相，时方旱，命有司祷雨，
襄及平章政事张万公、参政仆散揆等上表待罪，上
召翰林学士党怀英草罪己诏，仍慰谕襄等视事。”
《张万公传》：“万公拜参知政事，上问山东、河北粟贵贱，
今春苗”稼，万公具以实对。上谓宰臣曰：“随处虽得雨，
尚未霑足，奈何？”万公进曰：“自陛下即位以来，兴利除
害，凡益国便民之事，圣心孜孜，无不举行。至于旱灾，
皆由臣等，若依汉典故，皆当免官。”上曰：“卿等何罪？殆
朕所行有不逮者。”对曰：“天道虽远，实与人事相通，唯
圣人言行，可以动天地。昔成汤引六事自责，周宣遇
灾而惧，侧身修行，莫不修饰人事。方今宜崇节俭，不
急之务，无名之费，可俱罢去。”上曰：“灾异不可专言天
道，盖必先尽人事耳。故《孟子》谓王无罪岁。”左丞完颜
守贞曰：“陛下引咎自责，社稷之福也。”上由是以万公
所言，下诏罪己。有司建议自西南西北路沿临潢达
泰州，开筑壕堑以备大兵。役者三万人，连年未就。御
史台言：“所开旋为风沙所平，无益于御侮而徒劳民。”
上因旱灾，问万公所由致，万公对以“劳民之久，恐伤
和气，宜从御史台所言，罢之为便。”

《马琪传》：“琪行尚书省事，迁中大夫。承安元年，北边用
兵，而连岁旱暵，表乞致仕，不许。”

《续夷坚志》：“陈大年字世德，吉州人。泰和中，刺吾州，时
秋旱蝗，自南而北，世德祭于石岭关，遂不入境。死囚
马白儿移勘更数州已三十年，陈已决其死，止待署
字矣。陈夜祷星下，虽无复疑，尚虑有冤。今旱已极，囚
果不冤，明当大雨，如冤则雨且止。以此卜之。明日大
雨，遂决此囚，是岁大熟。”

《金史完颜伯嘉传》：“伯嘉以兵部尚书签枢密院事。宣
宗忧旱，伯嘉奏曰：‘日者，君之象，阳之精。旱暵乃人君
自用亢极之象，宰执以为冤狱所致。夫燮和阴阳，宰
相之职，而猥归咎于有司。高琪武弁出身，固不足论，
汝砺辈不知所职，其罪大矣。汉制，灾异策免三公，顾
归之有司邪？臣谓今日之旱，圣主自用，宰相谄谀，百’”
司失职，实此之由。高琪、汝砺深怨之。

《陈规传》：正大元年，规充补阙。二年四月，以大旱，诏规
审理冤滞，临发上奏，“今河南一路便宜行院、帅府从
宜凡二十处，陜西行尚书省二，帅府五，皆得以便宜
杀人，冤狱在此，不在州县。”又曰：“雨水不时则责审理，
然则职燮理者当何如？”上善其言，而不能有为也。
《元史廉希宪传》：希宪为京兆宣抚使，有民妻与卜者
厌诅其夫，杀之。狱成，僚佐皆言“方大旱，卜者宜减死”，
希宪议当伏法，已而大雨，立应。

《夹谷之奇传》：之奇为吏部郎中，岁大旱，有司议平谷
价，以遏腾涌之患。之奇言：“莫若省经费，辍土木之役，
庶足召和气，弭灾变，而有丰稔之期。”

《秃忽鲁传》：“秃忽鲁迁江浙右丞，适岁旱，方至而雨，民
心大悦。”

《田滋传》：“滋拜陕西行省参知政事，时陕西不雨三年道过西岳，因祷曰：‘滋奉命来参省事，而不雨者三年，
民饥而死，滋将何归。愿神降甘泽，以福黎庶。到官果
大雨，滋即开仓，以麦五千馀石给小民之无种者，俾
来岁收成以偿官。民大悦’。”

《刘秉直传》：“秉直为卫辉路总管，天不雨，禾且槁，秉直
诣城北大行之苍峪神祠，具词祈祝，有青蛇蜿蜒而
出，观者异之，辞神而还，行及数里，雷雨大至。”

《张养浩传》：“养浩进翰林学士，不赴。天历二年，关中大
旱，饥民相食，特拜陕西行台中丞。既闻命，即散其家
之所有，与邻里贫乏者登车就道，遇饥者则赈之，死
者则葬之。道经华山，祷雨于岳祠，泣拜不能起，天忽
阴翳，一雨二日。及到官，复祷于社坛，大雨如注，水三
尺乃止，禾黍自生，秦人大喜。”

《明外史赵元杲传》：太祖驻兵于滁，天大旱，忧之。元杲
曰：“西南丰山中柏子潭，龙祠祷辄应。既祷，或鱼跃，或
鼋鼍浮，皆雨征也。”太祖即斋沐往祷，立潭西崖，久之
无所见，乃弯弓注矢，祝曰：“神食兹土，其可不恤吾民？”
与神约：三日必雨，不雨则毁神祠。因连发三矢潭中
而还。及期雨果澍。元杲由是为太祖所知。

《明兴杂记》：洪武二十五年，下度僧令。吴僧永隆请焚
身以救冒请者罪。上敕中书以武士卫其龛，至雨花
台，出龛望阙拜辞，取香瓣书“风调雨顺”四字，语侍中
曰：“烦语陛下，以此香祈雨，必验。”乃乘炬自焚，骸骨不
倒，异香逼人，群鹤舞于龛顶。乃宥三千人诛。时大旱，
上命以所遗香至天禧寺祷雨，夜雨大降。上嘉曰：“此
真永隆雨也。”因御制《落魄僧》诗以美之。永隆乃苏州
尹山寺僧也。

《异林》张皮雀者，名道修。天亢旱，太守朱胜求祷，道修
曰：“儒辈每毁我欲雨”，设坛于学宫，太守不可。然不得
已，遂强设于里塾，又令黄冠轝之以行。命置水于两
庑间，呼群儿侍，谐笑满前。每作符，遣一儿投水中，则
云气生其上。滃合，雷电轰烈，大雨如注。道修大呼曰：
“请诛贪吏。”诸吏跪伏，莫敢仰视。良久曰：“霑足乎？”众曰：
“然。”雨乃止。江阴旱，富民周氏请祷，道修往视，囷廪甚
侈，怒曰：“彼固求福已耳，且为之祷。”雷电大作，道修曰：
“彼为富不仁，请焚其廪。”火绕其庐，焚之几尽。吴江旱，
王道会者祷之，雨已作，道修曰：“王道会亦祷雨乎？今
日邂逅，诚幸相角，法术何如？”众驩然，建雨坛。道修谓
道会曰：“左右何居？”道会观东郊已云。遂即左，道修在
右。有顷，云归于西，东望皎然，雨忽大注，道会大惭。神
验甚众，不可测也。

《山西通志》：“明麻衣仙姑，汾州任氏女。永乐初，不愿婚
嫁，被麻衣奔入石室，山洞有声殷殷如雷，其壁合。每
岁旱，祷雨辄应。或以净瓶乞水，得水即雨，谓之仙姑
雨。”

《陕西通志》：“安郁字从周，临潼人。浦江典史。正统中，邑
大旱，郁斋沐吁天，作柴楼于紫极观，誓不雨自焚。至
期大雨。民谣曰：‘安从周，积薪楼，感天雨，天有秋，昔无
衣，今有裘’。”陞本县知县。

《湖广通志》：“刘谅，景泰间监生，授盐城令。岁旱，祷辄雨，
雨不出境。有一村雨不及，廉其故，得妻杀夫之冤，人
尢异之。”

魏铭字日新。景泰辛未进士，授景东倅，改扬州。时郡
旱甚，祷雨不应。铭更率父老子弟步祷，三日大雨若
注，有黄龙夭矫空中，迅雷惊霆绕其前，不为动，郡大
熟。

《莱州府志》：“天顺间，杨一正于山中得祈祷异书，每遇
旱，请祷者不令置坛，但书‘霹雳’二字于役人手中，令
其急握开之，即雷轰雨霈。凡所刻之期，所限之里，俱
不爽言。”

《赣州府志》：“天顺中，宁都大旱，县令白良辅斋宿，祷于
城隍，梦神语曰：‘必得灵山寺厨下僧乃雨’。白如言诣
寺觅之，僧不能辞，遂研墨水数盂，投井中，须臾云即
起，大雨如注，水尽墨色，盖黑龙精所化也。”僧亦异人
哉。

《陕西通志》：“郝志义，字宜之。饬躬励行，有古人风。成化
己丑进士，授评事，进寺副，奉命河南录囚。时方天旱，
志义定疑狱三十五人，释无辜者三百七十人，取服
罪者十人戮于市，天乃雨。”

《明外史张昺传》：“昺授铅山知县。铅山俗，妇人夫死辄
嫁，有病未死，先受聘供汤药者。昺欲变其俗，令寡妇
皆具牒受判，署二木曰‘羞’，愿嫁者跪之，曰‘节’，愿守者
跪之。民傅四妻，祝不欲嫁舅姑，绐受牒令跪羞木下，
昺判从之，祝投后圃池中死。邑大旱，昺意有冤狱，斋
宿神祠，梦妇人泣拜，觉而识其里居姓氏，往诘其状。”
及启土，貌如生昺，哭之恸，曰：“杀妇者吾也。”为文以祭，
天遂大雨。乃罪其舅姑，改葬焉。

《戚贤传》：“贤字秀夫，全椒人，嘉靖五年进士，授归安知
县。县有萧总管庙，报赛无虚日。会久旱，贤祷不验。”
木偶于河居数日，舟过其地，木偶跃入舟，舟中人皆
惊。贤徐笑曰：“是特未焚耳。”趣焚之。潜令健隶入岸傍社，诫之曰：“水中人出，械以来。”已果获数人，盖奸民募
善泗者为之也。

《刘世扬传》：世宗以久旱躬祷，世扬言“在狱系囚及建
言谪戍诸臣，怨咨之气，上干天和，请悉疏释，帝不能
用。”

《陕西通志》：“杨爵补御史时，恒旸不雨，畿辅千里无禾，
民死者无算。上方为方士修雷坛，竭资役民。爵疏请
慰人心以隆治道，言甚切直，下诏狱，考掠备至，几死
复苏。械系五年，得释。”

《明外史叶向高传》：吴道南擢礼部右侍郎，京师久旱，
疏言：“天下人情，郁而不散，致成旱灾。如东宫天下本，
不使讲明经术，练习政务，久寘深闱，聪明隔塞，郁一
也。法司悬缺半载，谳鞫无人，囹圄充满，有入无出，愁
愤之气，上薄日星，郁二也。内藏山积，而闾阎半菽不
充，曾不发帑赈救，坐视其死亡转徙，郁三也。累臣满
朝，荐卞、孔时，时称循吏。因权珰构陷，一系数年，郁四
也。废弃诸臣，实堪世用，一斥不复，山林终老，郁五也。
陛下诚涣发德音，除此数郁，不崇朝而雨露遍天下
矣。”帝不省。

《江南通志》：“王在公字孟夙，昆山人。万历甲午乡荐，选
高苑知县。尝遇旱，手疏虔祷，明晨得雨，雨不出境，民
歌颂之。”

《明外史王锡爵传》：“锡爵尝因旱灾自陈言：‘臣备位六
载，朝讲日疏，灾异日告。南北寇敌生心，而太仓钱谷
枵然，请饷请赈，迄无以应。至册立大典久稽不行，豫
教急务亦且寝阁。今京师亢旱风霾，求召灾故不得
有妄传宫廷举动归过君父者。主德未光，由臣失职。
乞亟赐罢免’。”帝优诏留之。

《湖广通志》：“李若愚，万历己未进士，司理温州，迁刑部
主事。因天旱陈言请诛魏党许显纯等七锦衣以慰
忠魂。不雨，愿治臣罪。比显臣等伏诛，而甘霖大霈。”
《贵州通志》：“贵阳府张道人，郡人逸其名，有道行，自幼
不娶，得祷雨秘术。万历间旱，巡抚郭子章招致之。道
人为坛于城西，缟衣披发，运五雷诀，刻次日日中雨，
至”时天无纎云，人皆诞之。道人书符于童子掌握之，
令诣太守请迎雨。童子至郡堂，开掌，忽霹雳一声，众
未至坛，而霖雨大注。

《杭州府志》：“明袾宏号莲池，乞食。”林见云栖，山水幽
寂，遂有终焉之志。岁大旱，击木鱼循田念佛，雨随足
迹而注。

《山西通志》：太原府崞县“来雨亭在察院内。明万历乙
酉，时天大旱，侍御洪公按部至，皂衣蔬食，省刑祷神，
不遑寝处，忽大雨霑足，兵备道李时芳构一亭曰‘来
雨’。”

《广东通志》：龚洪师，逸其名，从化人。精五雷壬遁之法，
能召致风雷。郡岁大旱，官司祈祷不应，乃悬重赏，募
有能致雨者，师往应之，容服朴野，时人未之信也。师
曰：“姑试之。”为坛郊外，架层台其上，集诸司守令坛下，
戒之曰：“雷雨即大至，勿动。”众颔之，师乃登台演法，时
官司跪烈日中，皆汗流浃背。良久见片云起空中，风
雷遽作，雨遂如注。电光霹雳，震绕台端，而师已失所
在。众官慑服不敢动。逾时，雷收雨霁，师仍在台上，而
平地水深尺馀矣。众始神其术，问之，师曰：“此激雷法
也。震怒时，吾已化身微渺隙中，若有动，即当其威矣。”
于是厚归之。

陈楠，字南木，博罗人。业盘栊箍桶。作《盘栊箍桶颂》，言
下超悟。后遇异人，得《景霄太雷琅书》，尝用雷符以杀
狐，厌苍梧苦旱，楠执鞭下渊潭驱龙，须臾雷雨交作，
境内霑足。

《书经·商书说命》：“若岁大旱，用汝作霖雨。”

《春秋考异邮》：“旱之言悍也，阳骄蹇所致也。”

《乐稽耀嘉》：“凡求雨，男女欲和而乐。”又曰：“开神山神渊
积薪，夜击鼓噪而燔之。”

《管子》：“春不收，枯骨朽胔，伐枯木而去之，则夏旱至矣。”
《庄子》：“大旱，金石流，土山焦而不热。”

《诗说》云：“汉宣王忧旱，史籀美之，赋也。”

《淮南子天文训》：“阳气胜则为旱。”

《焦氏易林》：“久旱三年，草木不生。粢盛空乏，无以供灵。
黍稷禾稼，垂秀。方造中旱不雨，伤风枯槁。”

《师旷占岁》：“欲旱，旱草先生。”旱草者，蒺藜也。

《京氏别对》：“人君无施泽，惠利于下，则致旱也。不救，即
蝗虫杀谷。其救也，省谪罚，行宽大，惠兆民，劳功吏，赐
鳏寡，廪不足。”

《洪范五行传》，旱所谓常阳，不谓常阳而谓旱者，以为
灾也。旱之为言干，万物伤而干不得水也。君持亢阳

《神异经》：“南方有人长二三尺，袒身而目在顶上，行走
如风，名曰”所之国大旱，俗曰：旱魃，一名格子，善行
市朝，众中遇之者，投著厕中乃死，旱灾消。《诗》曰：“旱魃
为虐。”或曰：“生捕得杀之，祸去福来。”

《农家谚》“舶棹风云起，旱魃深欢喜。”

韦曜《毛诗问》：“云汉之诗，旱魃为虐。”《传》曰：“魃天旱鬼也。”
《笺》曰：“旱气生魃，天有常神，人死为鬼。不审旱气生魃
奈何？”答曰：“魃鬼人形，眼在顶上，天生此物，则将旱也。
天欲为灾，何所不生，而云有常神者耶？”

《尔雅》孙炎注曰：“摄木，生江上，有寄枝，高三四丈，生毛，
一名枫子。天旱以泥涂之，即雨。”

《典略》：“旧制求雨，大帝祷天地宗庙社稷山川，已赛，如
其常祭牢礼。四月立夏旱，乃求雨。立秋虽旱，不祷。求
雨到七月毕赛之。秋冬春三时不求雨。”

《博物志》：“止雨祝曰：‘天生五谷，以养人民。今天雨不止，
用伤五谷，如何如何！灵而不幸，杀牲以赛神灵。雨则
不止，鸣鼓攻之，朱丝绳萦而胁之’。”

《请雨》曰：“皇皇上天，照临下土。集地之灵，神降甘雨。庶
物群生，咸得其所。”

《荆州记》：“临贺界有卧石，似人而色青黄，隐起此乡，若
旱，祭之必雨。”

《海山记》：炀帝遇害时，司马戡携刃向帝，帝复叱曰：“汝
岂不知诸侯之血入地尚大旱，况天子乎？”

《尚书故实》：“舒州灊山下有九井，其实九眼泉也。旱即
杀一犬投其中，大雨必降，犬亦流出。”

《云仙杂记》：甘塘社有一水，方丈莹洁，春夏不竭，旱则
祷之，应时雨下，乡民缘可救旱，号“秘密泉。”

《寺塔记》：“不空三藏塔前多老松，岁旱，则官伐其枝为
龙骨以祈雨。”盖三藏役龙，意其树必有灵也。

《闻见后录》：汾晋间祈雨，裸袒叫呼，奋臂为反复手状，
又以水洒行道之人，殆可笑。按《董仲舒传注》有“闭阴
纵阳，以水洒人”之说，盖其自也。

可谈。世传妇人有产鬼形者，不能执而杀之，则飞去，
夜复归就乳，多瘁其母，俗呼为“旱魃。”亦分男女，女魃
窃其家物以出，男魃窃外物以归。初，虞世和甫名士
善医，公卿争邀致，而性不可驯狎，往往有忽权贵。每
贵人求治病，必重诛求之，至于不可堪。其所得赂，旋
以施贫者。最爱黄庭坚，常言：“黄孝于其亲，吾爱重之。”
每得佳墨精楮奇玩，必归鲁直语朝士云：“初和甫于
余，正是一男旱魃。”时坐中有厌苦和甫者，率尔对曰：
“到吾家便是女旱魃。”

《朱子语类》：祈雨之类，亦是以诚感其气，如祈神佛之
类，亦是其所居山川之气可感。今之神佛所居，皆是
山川之胜而灵者，雨亦近山者易至，以多阴也。
岁旱，寿皇禁中祈雨有应。一日，引宰执入见，恭父奏
云：“此固陛下至诚感通，然天人之际，其近如此。若他
事一有不至，则其应亦当如此。愿陛下深加圣虑，则
天下幸甚。”恭父斯语，颇得大臣体。

《御龙子集》：“暵旱戾气之所为哉？阴与阳其不相能耶？
亢烈之气多，而参和之无自耶？”

《丹铅总录》：《论衡》：“旱，火变也。湛，水异也。”又引《天官书》：“正
月朔占四方之风，风从南方来者旱，从北方来者湛。”
又曰：“一湛一旱，时气也。”又曰：“日月之行，出入三道，出
北则湛，出南则旱。”《淮南子》：“旱云烟火，涔云波水。”又曰：
“国有九年之畜，虽涔旱灾害之殃，免困穷流亡也。”又
曰：“涔水不能生鱼鳖。”涔水，行潦也。湛、涔音义同，皆古
字借用。

《崔后渠集》：涿田旱，天忽兴云将雨，农人不甚悦也。太
史氏曰：“尔不欲雨耶？”农人曰：“云暴腾而无畜，虽雨亦
不洽。雨，阴阳之交也，聚斯厚，厚斯酝，酝斯雨，则霈然
矣。”已而雨果不成。太史氏曰：“畜之用大矣哉！”

《揽茝微言》折蜥蜴求雨法，以土实巨瓮，作水蜥蜴。小童
操青竹，衣青衣以舞，歌曰：“蜥蜴蜥蜴，兴云吐雾，雨若
滂沱，放汝归去。”

《虎苑》南山久旱，以长绳系虎头骨投潭中，有龙处水
掣不定，俄顷云起，雨亦随降。

珍珠船：《安成记》云：“罗霄山有石井，天旱祠之，以木投
井中即雨，至井溢木出，雨乃止也。”

《山西通志》：“太原县东有崖山，天旱，土人烧此山以求
雨。俗传崖山神娶河伯女，故崖山火，河伯必降雨救
之。今山上多生水草。”

《绍兴府志》：“上虞里嶴山在县西南三十里，旧经云：‘山
有神曰白鹅，旱时见则雨’。”

《琼州府志》：“龟石在文昌县北五十里南溪都中，有红
白二龟，祷旱，红出则雨，白出则否。”

《云南通志》：“永昌府腾越州济旱石，在州北二里土山
上，石形如丸，周丈许，旧传高僧摩迦陀所遗。天旱祷
雨，以石浸龙池，雷雨辄至。”

《贵州通志》：“铜仁府云舍泉，在省溪司七里，岁旱，磔犬
投之即雨。